b'\n_START_ARTICLE_\nEveniment (relativitate)\n_START_PARAGRAPH_\n\xc3\x8en fizic\xc4\x83, \xc8\x99i \xc3\xaen special \xc3\xaen teoria relativit\xc4\x83\xc8\x9bii, un eveniment este o situa\xc8\x9bie fizic\xc4\x83 instantanee. Este o generalizare a conceptului de \xe2\x80\x9epunct\xe2\x80\x9d \xc3\xaen 4 dimensiuni, reprezent\xc3\xa2nd astfel un un punct \xc3\xaen spa\xc8\x9biu-timp (adic\xc4\x83 un loc \xc8\x99i un timp anume). De exemplu, spargerea unei sticle pe podea este un eveniment; se \xc3\xaent\xc3\xa2mpl\xc4\x83 \xc3\xaentr-un loc unic \xc8\x99i la un moment unic. Strict vorbind, no\xc8\x9biunea de eveniment este o idealizare, \xc3\xaen sensul c\xc4\x83 specific\xc4\x83 un timp \xc8\x99i un loc definite, \xc3\xaen timp ce orice eveniment real este obligat s\xc4\x83 aib\xc4\x83 o extindere finit\xc4\x83, at\xc3\xa2t \xc3\xaen timp, c\xc3\xa2t \xc8\x99i \xc3\xaen spa\xc8\x9biu. _NEWLINE_La alegerea unui sistem de referin\xc8\x9b\xc4\x83, se pot atribui coordonate evenimentului: trei coordonate spa\xc8\x9biale pentru a descrie locul \xc8\x99i o coordonat\xc4\x83 temporal\xc4\x83 t pentru a specifica momentul \xc3\xaen care are loc evenimentul. Aceste patru coordonate \xc3\xaempreun\xc4\x83 formeaz\xc4\x83 un 4-vector asociat evenimentului. _NEWLINE_Unul dintre obiectivele relativit\xc4\x83\xc8\x9bii este acela de a specifica posibilitatea ca un eveniment s\xc4\x83 influen\xc8\x9beze un alt eveniment. Aceasta se face prin tensorul metric, care permite determinarea structurii cauzale a spa\xc8\x9biului. Diferen\xc8\x9bele (sau distan\xc8\x9bele) \xc3\xaentre dou\xc4\x83 evenimente pot fi clasificate \xc3\xaen distan\xc8\x9be spa\xc8\x9biale, luminoase \xc8\x99i temporale. Numai dac\xc4\x83 dou\xc4\x83 evenimente sunt separate printr-o distan\xc8\x9b\xc4\x83 luminoas\xc4\x83 sau temporal\xc4\x83, ele se pot influen\xc8\x9ba reciproc.'